ΚΑΝΟΝΙΣΜΟΣ (ΕΚ) αριθ. 3026/94 ΤΗΣ ΕΠΙΤΡΟΠΗΣ της 13ης Δεκεμβρίου 1994 για τροποποίηση του κανονισμού (ΕΟΚ) αριθ. 2699/93 περί λεπτομερών κανόνων για την εφαρμογή στους τομείς του κρέατος πουλερικών και των αυγών του καθεστώτος που προβλέπεται στις ενδιάμεσες συμφωνίες μεταξύ της Κοινότητας, αφενός, και της Πολωνίας, της Ουγγαρίας και της πρώην Τσεχικής και Σλοβακικής Ομοσπονδιακής Δημοκρατίας, αφετέρου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3491/93 του Συμβουλίου της 13ής Δεκεμβρίου 1993 σχετικά με ορισμένες λεπτομέρειες εφαρμογής της της ευρωπαϊκής συμφωνίας περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου (1), και ιδίως το άρθρο 1,

τον κανονισμό (ΕΚ) αριθ. 3492/93 του Συμβουλίου της 13ής Δεκεμβρίου 1993 σχετικά με ορισμένες λεπτομέρειες εφαρμογής της ευρωπαϊκής συμφωνίας περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου (2), και ιδίως το άρθρο 1,

τον κανονισμό (ΕΟΚ) αριθ. 520/92 του Συμβουλίου της 27ης Φεβρουαρίου 1992 σχετικά με ορισμένες λεπτομέρειες εφαρμογής της ενδιάμεσης συμφωνίας για το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Τσεχικής και Σλοβακικής Ομοσπονδιακής Δημοκρατίας, αφετέρου (3), όπως τροποποιήθηκε από τον κανονισμό (ΕΟΚ) αριθ. 2235/93 (4), και ιδίως το άρθρο 1,

Εκτιμώντας:

ότι ο κανονισμός (ΕΟΚ) αριθ. 2699/93 της Επιτροπής (5), όπως τροποποιήθηκε τελευταία από τον κανονισμό (ΕΚ) αριθ. 2677/94 (6), καθιέρωσε τις λεπτομέρειες εφαρμογής στους τομείς του κρέατος πουλερικών και των αυγών, του καθεστώτος που προβλέπεται στις ενδιάμεσες συμφωνίες μεταξύ της Κοινότητας, και της Πολωνίας, της Ουγγαρίας και της πρώην Τσεχικής και Σλοβακικής Ομοσπονδιακής Δημοκρατίας-

ότι ο κανονισμός (ΕΟΚ) αριθ. 2699/93 προβλέπει ότι οι εμπορεύομενοι που επιθυμούν να έχουν πρόσβαση στο καθεστώς αυτό πρέπει να έχουν ασκήσει μια ελάχιστη απαιτούμενη εισαγωγική ή εξαγωγική δραστηριότητα τόσο το 1992 όσο και το 1993, και ότι πρέπει να προσαρμοστεί η διάταξη αυτή στα δύο έτη που προηγούνται της αίτησης πιστοποιητικού-

ότι, βάσει της αποκτηθείσας εμπειρίας, είναι αναγκαίο, για να είναι δυνατή η χρησιμοποίηση των ποσοστώσεων από την αρχή της κάθε περιόδου αντί του τέλους του πρώτου μήνα κάθε περιόδου όπως συμβαίνει επί του παρόντος, να συντομευθεί κατά ένα μήνα η περίοδος υποβολής των αιτήσεων πιστοποιητικών-

ότι πρέπει να εφαρμοσθούν οι διατάξεις αυτές το συντομότερο δυνατό, αλλά ότι ορισμένα μέτρα δεν είναι δυνατόν να εφαρμοσθούν αμέσως-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αυγών και Κρέατος Πουλερικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2699/93 τροποποιείται ως εξής:

1. Το άρθρο 3 στοιχείο α) αντικαθίσταται από το ακόλουθο κείμενο:

"α) Ο αιτών πιστοποιητικό εισαγωγής πρέπει να είναι φυσικό ή νομικό πρόσωπο το οποίο, κατά τη στιγμή της υποβολής της αιτήσεως, μπορεί να αποδείξει στις αρμόδιες αρχές του κράτους μέλους, ότι έχει εισάγει ή έχει εξάγει τουλάχιστον 25 τόνους (βάρος του προϊόντος) στην περίπτωση προϊόντων που υπάγονται στον κανονισμό (ΕΟΚ) αριθ. 2777/75 και 5 τόνους (ισοδύναμο αυγών με κέλυφος) στην περίπτωση προϊόντων που υπάγονται στον κανονισμό (ΕΟΚ) αριθ. 2771/75 κατά τη διάρκεια των δύο ημερολογιακών ετών που προηγούνται του έτους υποβολής των αιτήσεων πιστοποιητικών. Ωστόσο, δεν αποκλείονται του καθεστώτος αυτού οι έμποροι λιανικής πώλησης και οι εστιάτορες που πωλούν τα προϊόντα τους στον τελικό καταναλωτή-"-

2. To άρθρο 4 παράγραφος 1 αντικαθίσταται από το ακόλουθο κείμενο:

"1. Η αίτηση πιστοποιητικού πρέπει να υποβάλλεται κατά το πρώτο δεκαήμερο του μήνα που προηγείται κάθε περιόδου που ορίζεται στο άρθρο 2."

Άρθρο 2

Ο παρών κανονισμός αρχίζει την 1η Ιανουναρίου 1995.

Ωστόσο, το άρθρο 1 σημείο 2 εφαρμόζεται από την 1η Μαρτίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Δεκεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 319 της 21. 12. 1993, σ. 1.

(2) ΕΕ αριθ. L 319 της 21. 12. 1993, σ. 4.

(3) ΕΕ αριθ. L 56 της 29. 2. 1992, σ. 9.

(4) ΕΕ αριθ. L 200 της 10. 8. 1993, σ. 5.

(5) ΕΕ αριθ. L 245 της 1. 10. 1993, σ. 88.

(6) ΕΕ αριθ. L 285 της 4. 11. 1994, σ. 9.